**Okos zebra teszi biztonságosabbá a gyalogos közlekedést Páty egyik forgalmas részén**

**Országosan a legfrissebb adatok szerint évente közel ezer gázolás történik gyalogos átkelőhelyeken, mely napi átlagot tekintve 3 embert érint. E szám csökkentésére okos zebrát hoztak létre többek között Páty egyik forgalmasabb átkelőhelyénél a Generali a Biztonságért Alapítvány támogatásával.**

Az Iskola utca vonzáskörzetében számottevő gyalogos forgalommal bíró oktatási intézmények találhatók, úgymint a Bocskai István Magyar-Német Két Tanítási Nyelvű Általános Iskola, a Csicsergő Óvoda és a Fészek Óvoda. Tanítási időszakban a környék gyalogos forgalma igen jelentős, átlagosan több mint 1000 főt tesz ki. A Pátyolgató Óvoda elé telepített okos zebra mellett szólt, hogy az önkormányzat rendszeresen kap lakossági bejelentéseket az átkelőhely körüli rossz látási viszonyokról (kifejezetten az autósok részéről) - részben ennek okán az elmúlt években több személyi sérülés és anyagi kár történt a helyszínen.

Az okos zebra egy intelligens közlekedésbiztonsági rendszer. Az útburkolatban elhelyezett aktív LED prizmák segítségével, villogó fénnyel hívja fel az autósok figyelmét a kijelölt gyalogátkelőn éppen áthaladó gyalogosokra. Az út két szélén szenzorral ellátott oszlopok vagy kamerák kerülnek kihelyezésre, melyek így érzékelik a gyalogosok áthaladását - és a jelzés csak addig tart, amíg a gyalogos áthalad az úttesten. A rendszer kiemelkedő mértékben segíti a biztonságos látási viszonyok megteremtését: Egy Debrecenbe telepített okos zebránál a vizsgálatok szerint például a rendszer telepítése előtt megállási hajlandóság az autósok részéről 55% volt, két hónap múlva viszont 76%-ra emelkedett.

*„A Generali a Biztonságért Alapítvány egyik fő célkitűzése a baleset-megelőzés, a gyalogosok védelme. Az elmúlt másfél évben közel 1500 embert ütöttek el a zebrákon országszerte. Most, hogy részben újraindul az élet a karantén után, kiemelten fontos, hogy az ehhez hasonló forgalmas átkelőhelyeket egy okos zebrával tegyük még biztonságosabbá.”* – mondta el Olt Boglárka, az alapítvány képviselője.

Az alapítvány 2018-ban már 10 okos zebra kiépítésével kezdte, majd 1 évvel később 15 készült az országban, idén pedig 20-at terveznek. A kivitelezésre [jelenleg is pályázhatnak](https://alapitvany.generali.hu/palyazatok/zebra-100) települési és kerületi önkormányzatok - a költségek 50%-át az alapítvány állja. A pátyi projekt esetében a kivitelezéshez szükséges pénz 2,8 millió Ft, ennek felét Páty Község Önkormányzata biztosította.